กองทุนสนามบินสมุยรุ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

คาดปี’53จ่ายปันผลเกิน8.9% ค่าธรรมเนียมขยับเจาะจีนเพิ่ม
โพสต์ทูเดย์ — บลจ.นครหลวงไทย มั่นใจเศรษฐกิจฟื้น รับทรัพย์ค่าธรรมเนียมผู้โดยสารต่างชาติเพิ่ม หนุนกองทุนอสังหาฯ สนามบินสมุย จ่ายผลตอบแทนปันผลเกิน 8.9% 
นายธีรพันธุ์ จิตตาลาน กรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทย ในฐานะบริษัทจัดการกองทุนรวมอสังหาริมทรัพย์สนามบินสมุย (SPF) เปิดเผยว่า บริษัทคาดว่าปีนี้กองทุน SPF จะมีอัตราผลตอบแทนเงินปันผลสูงกว่าปี 2552 ซึ่งอยู่ที่ 8.9% ต่อปี เนื่องจากภาวะเศรษฐกิจฟื้นตัว ทำให้การท่องเที่ยวน่าจะปรับตัวดีขึ้น และส่งผลให้จำนวนผู้โดยสารเพิ่มขึ้น หากสถานการณ์ทางการเมืองเข้าสู่ภาวะปกติ
นอกจากนี้ ยังจะได้รับผลดีจากค่าธรรมเนียมที่จัดเก็บผู้โดยสารต่างชาติที่ปรับขึ้นเป็น 600 บาท จากเดิม 500 บาท ซึ่งเงินที่เพิ่ม 100 บาทนั้น กองทุนจะได้รับรายได้เข้ากองทุน 25% ขณะที่ค่าธรรมเนียมเก็บจากผู้โดยสารคนไทยยังเท่าเดิมที่ 300 บาท 
“ตั้งแต่จัดตั้งกองทุนมา 3 ปี กองทุนมีผลดำเนินงานสูงกว่าการประกันรายได้ขั้นต่ำที่ 6% ต่อปีมาตลอด โดยปี 2551 ผลตอบแทน 8.7%” นายธีรพันธุ์ กล่าว
สำหรับผลการดำเนินงานของกองทุน SPF ในปี 2552 แม้จะได้รับผลกระทบจากเศรษฐกิจโลกและปัญหาการเมือง แต่ผู้บริหารได้ปรับปรุงกลยุทธ์ขนาดเครื่องบิน จากเดิมเน้นเครื่องบินเล็กน้ำหนักไม่เกิน 1,000 กิโลกรัม ได้ค่าธรรมเนียม 5,000 บาทต่อเที่ยวบิน มาเน้นเครื่องบินโบอิ้งและแอร์บัส น้ำหนักตั้งแต่ 125 กิโลกรัม ค่าธรรมเนียมสูง 8 หมื่นบาทต่อเที่ยวบิน รวมถึงส่งเสริมการประชาสัมพันธ์จนฟื้นตัวไตรมาส 4
ทั้งนี้ ในปี 2552 กองทุนมีรายได้ 879.79 ล้านบาท เพิ่มขึ้น 2.57% จากปี 2551 857.75 ล้านบาท แบ่งเป็นสัดส่วนรายได้จากสายการบินที่ลงจอด 74% และจากผู้โดยสาร 26% โดยจำนวนผู้โดยสารเพิ่มขึ้นถึง 4.28% เป็น 775,201 แสนคน และขณะที่สนามบินสามารถรองรับผู้โดยสารได้สูงสุด 23 ล้านคนต่อปี ส่วนจำนวนเที่ยวบินลดลงจาก 9,799 เที่ยว เหลือ 9,596 เที่ยว หรือลดลง 2% เนื่องจากการปรับเปลี่ยนกลยุทธ์การใช้เครื่องบินใหญ่ขึ้น กองทุนจะจ่ายปันผลจากผลดำเนินงานวันที่ 1 ต.ค.31 ธ.ค. 2552 หน่วยละ 0.20 บาท ในวันที่ 17 มี.ค.นี้
“หลังหารือกับสมาคมส่งเสริมการท่องเที่ยวสมุย ซึ่งไปเจาะกลุ่มนักท่องเที่ยวประเทศจีนในเขตมณฑลยูนนาน กว่างโจว และเฉิงตู ซึ่งมีประชากรมากกว่าไทย ส่วนใหญ่เที่ยวแบบเหมาเที่ยวบิน หากทำได้สำเร็จจะทำให้สมุยมีนักท่องเที่ยวเพิ่มขึ้น” นายธีรพันธุ์ กล่าว
นอกจากนี้ ในการประชุมสมาชิกสมาคมบริษัทจัดการลงทุน เพื่อนำเสนอความคิดเห็นสำหรับแผนการพัฒนาตลาดทุน ในวันที่ 18 ก.พ.นี้ จะเสนอแก้เกณฑ์ให้จัดตั้งกองทุนในวงเงินที่น้อยกว่าราคาประเมิน และลดอายุกองทุนให้สั้นลงจากปัจจุบันอยู่ที่ 30 ปี เหลือ35 ปี เพื่อความคล่องตัวและให้ตลาดทุนมีการลงทุนและเติบโตได้
“““ปัจจุบันกองทุนอสังหาริมทรัพย์ต้องจัดตั้งขนาดขั้นต่ำ 500 ล้านบาทและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดจะเพิ่มขนาดเป็น 1,000 ล้านบาท โดยมองว่าหากสินทรัพย์ที่จะนำมาตั้งกองทุนมีมูลค่าสูงกว่าเงินระดมทุน ก็น่าจะตั้งกองทุนได้ เช่น สินทรัพย์ 500 ล้านบาท แต่ตั้งกองทุนมูลค่า 100 ล้านบาท และลดอายุกองทุนสั้นลง เพราะผู้ประกอบการก็ไม่ต้องการเงินมาก “ในเกาหลีใต้อายุของกองทุนอสังหาริมทรัพย์ 35 ปีก็มี ก็ต้องมาดูว่าเราทำได้หรือไม่ เพราะถ้ามองว่ากองทุนรวมอสังหาริมทรัพย์เป็นเหมือนหุ้นตัวหนึ่ง คือลงทุนในอสังหาริมทรัพย์ เราก็น่าจะใช้ตลาดทุนให้เป็นประโยชน์ เพราะกองทุนมีอสังหาริมทรัพย์ที่มีมูลค่าอยู่ก็นำมาเป็นเหมือนหลักประกันและให้ผู้ประกอบการกู้เงินเพื่อไปลงทุนเพิ่ม เมื่อกองทุนครบอายุ ผู้ประกอบการก็สามารถซื้อกองทุนกลับไปได้ในราคาที่จัดตั้งกองทุน”นายธีรพันธุ์ กล่าว
หากสมาคมเห็นด้วยจะเสนอคณะกรรมการกำกับหลักทรัพย์และตลาดหลักทรัพย์ต่อไป